text: Ishockey: Energien ebbede ud i Esbjerg – Sønderjyske sejrede
  29 november 2016 kl. 21.47
  Sønderjyske tog fra Rødovre med en 5-1-sejr, mens Esbjerg Energy hjemme tabte 4-3 efter forlænget spilletid mod Frederikshavn.
  Rødovre Mighty Bulls blev aldrig venner med pucken, da Sønderjyske gav en opvisning på isen.
  Anders Forster og Mads Lund stod for de to scoringer i første periode – efter godt et minut og knapt 15 minutter.
  I anden periode lykkedes det for Rødovre at reducere. 1-2 i powerplay ved Sebastian Bergholt efter 16:38. Flere scoringer blev det ikke til.
  Til gengæld fik Sønderjyske virkelig gang i scoringer i tredje og sidste periode. Derek Damon benyttede powerplay til scoringen til 1-3. Mads Lund stod i det 17. minut i tredje periode for sin anden scoring. 4-1-føring til Sønderjyske. Endelig stod Thomas Spelling for kampens sidste scoring – ligeledes i powerplay.
  Sønderjyske sejrer med 5-1.
  SønderjyskE vinder kampen 5-1
  Esbjergs energi ebbede ud
  Til gengæld kunne Esbjerg Energy ikke stå distancen hjemme i Granly Hockey Arena.
  Men det blev spændende til sidste – og der måtte forlænget spilletid til.
  Jens Henrik Tonjum bragte Frederikshavn foran med 1-0 med første periodes eneste scoring.
  Derfra stod der Esbjerg Energy på scoringerne. Esbjerg vandt anden periode med 2-0 på scoringer af henholdsvis Tyler Fiddler og Nik Andersen.
  Endelig bragte Esbjerg sig på sejrskurs i tredje periode, da Esben Nielsen i powerplay scorede til 3-1-føring til vestjyderne.
  Men med to Frederikshavn-scoringer af Steffen Frank og David Liffiton sluttede den ordinære spilletid 3-3.
  Kristoffer Lauridsen slukkede lyset for Esbjerg med scoringen til 4-3.
  Efter tirsdagens kampe ligger Sønderjyske på 2.-pladsen med 36 point, mens de regerende mestre fra Esbjerg Energy ligger tredjesidst på 10.-pladsen med 23 point.
  